
[bookmark: bookmark1]Евразия экономикалык бирлиги менен үчүнчү тараптын (үчүнчү тараптардын) бажы транзитинин бирдиктүү тутуму жөнүндө МАКУЛДАШУУ

Евразия экономикалык бирлигине мүчө мамлекеттер, мындан ары мүчө мамлекеттер деп аталуучу,
2014-жылдын 29-майындагы Евразия экономикалык бирлиги жөнүндө келишимге жана Евразия экономикалык бирлигинин 2017-жылдын 11-апрелиндеги Бажы кодекси жөнүндө келишимге жана 2018-жылдын 14-майындагы Евразия экономикалык бирлигинин үчүнчү мамлекеттер, эл аралык уюмдар же эл аралык интеграциялык бирикмелер менен эл аралык келишимдери жөнүндө макулдашууга негизденип,
тышкы экономикалык байланыштарды кеңейтүүнүн жана жогорулатуунун маанилүүлүгүн таанып,
эл аралык соода жүргүзүү жол-жоболорун жөнөкөйлөтүүгө, Евразия экономикалык бирлигинин (мындан ары – Бирлик) бажы чек арасы жана үчүнчү жактардын бажы чек аралары аркылуу товарларды ташууларды жүзөгө ашыруу үчүн жагымдуу шарттарды камсыздоого жана трансчек аралык жеткирүүлөрдүн коопсуздугун камсыз кылуунун деңгээлин жогорулатууга умтулуп,
товарларды транзиттөө эркиндигин өнүктүрүүнү каалоо менен,
төмөнкүлөр жөнүндө макулдашты:

1-берене
1. Ушул Макулдашуу Бирликтин бажы аймагы жана үчүнчү тараптын (үчүнчү тараптардын) бажы аймагы аркылуу товарларды ташууда Бирликтин жана үчүнчү тараптын (үчүнчү тараптардын) бажы транзитинин бирдиктүү тутумун түзүүнүн негиздерин аныктайт.
2. Бирликтин жана үчүнчү тараптын бажы транзитинин бирдиктүү тутумун түзүү жана анын иштеши Бирлик ушундай үчүнчү тарап (үчүнчү тараптар) менен түзгөн жана бул эл аралык келишимдин катышуучулары тарабынан ушул Макулдашуунун 2-беренесине ылайык Бирликтин бажы аймагы жана үчүнчү тараптын (үчүнчү тараптардын) бажы аймагы боюнча товарларды ташууда жөнөкөйлөтүүлөрдү колдонууну болжолдогон эл аралык келишимге ылайык жүзөгө ашырылат.
3. Ушул Макулдашууда колдонулган түшүнүктөр 2014-жылдын 29-майындагы Евразия экономикалык бирлиги жөнүндө келишимде, 2017-жылдын 11-апрелиндеги Евразия экономикалык бирлигинин Бажы кодекси жөнүндө келишимде, Бирликтин укугун түзгөн башка эл аралык келишимдерде жана актыларда аныкталган маанилерде колдонулат.
2-берене
[bookmark: _GoBack]Бирликтин жана үчүнчү тараптын (үчүнчү тараптардын) бажы транзитинин бирдиктүү тутуму төмөнкүлөргө негизделген тутум болуп эсептелет:
электрондук документ түрүндө бирдиктүү транзиттик декларацияны колдонууга;
бажы алымдарын, салыктарды, атайын, демпингге каршы, компенсациялык алымдарды төлөө боюнча милдеттерди аткарууну бирдиктүү камсыз кылууну колдонууга;
мүчө мамлекеттердин жана үчүнчү тараптын (үчүнчү тараптардын) ыйгарым укуктуу экономикалык операторлоруна берилүүчү айрым атайын жөнөкөйлөтүүлөрдү колдонууга;
Бирликтин бажы аймагы жана үчүнчү тараптын (үчүнчү тараптардын) бажы аймагы боюнча бажы транзитинин бажы жол-жобосуна ылайык ташылып жаткан товарлардын жүрүшүнүн бардык жолдорунда товарлардын ташылышын көзөмөлдөө үчүн навигациялык пломбаларды колдонууга;
тобокелдиктерди башкаруу тутумунда аныкталган учурларды кошпогондо, бажы органдары кабыл алган чечимдерди жана бажы контролун жүргүзүүнүн натыйжаларын өз ара таанууга.
бажы органдары тарабынан кабыл алынган чечимдерди жана бажы контролун жүргүзүүнүн натыйжаларын Бирликтин үчүнчү тарап (үчүнчү тараптар) менен Бирликтин жана үчүнчү тараптын (үчүнчү тараптардын) бажы транзитинин бирдиктүү тутуму жөнүндө эл аралык келишиминин жоболорун эске алуу менен өз ара таануу жана аларды бажы органдарына жүктөлгөн милдеттерди жана функцияларды аткаруу үчүн гана колдонууга.
3-берене
Бирликтин жана үчүнчү тараптын (үчүнчү тараптардын) бажы транзитинин бирдиктүү тутумун түзүү Бирликтин укугун түзгөн эл аралык келишимдерге жана актыларга ылайык аныкталган үчүнчү тараптын (үчүнчү тараптардын) колдонуу мүмкүнчүлүгү болгон шартта жүзөгө ашырылат:
бажы транзитинин бажы жол-жобосун колдонуу тартибин жана шарттарын, анын ичинде жүктү түшүрүүдө, кайра жүктөөдө (которуп жүктөөдө) жана товарлар менен болгон башка жүк операцияларын жүзөгө ашырууда, ошондой эле транспорт каражаттарын алмаштырууда, аварияда, күч жеткис күчтүн таасиринде көрүлгөн чараларды колдонууда, ошондой эле товарларды бажы транзитинин бажы жол-жобосунун астына жайгаштыруунун жана көрсөтүлгөн бажы жол-жобосунун аракетин аяктоонун шарттарында бажы операцияларын жүргүзүүнүн тартибин жана шарттарын;
транзиттик декларациянын формасы, аны толтуруу тартиби жана анын электрондук түрүнө карата талаптар;
бажы алымдарын, салыктарды, атайын, демпингге каршы, компенсациялык алымдарды төлөө боюнча милдеттерди аткарууну камсыз кылууну колдонуунун тартиби;
бажы транзитинин бажы жол-жобосуна ылайык, анын ичинде навигациялык пломбаларды пайдалануу менен товарларды ташууну контролдоону жүзөгө ашыруунун тартиби;
бажы транзитинин бажы жол-жобосуна ылайык товарларды ташууда (жүктөп ташууда) ташуучунун милдеттери бөлүгүндөгү талаптардын.
4-берене
Бирликтин жана үчүнчү тараптын (үчүнчү тараптардын) бажы транзитинин бирдиктүү тутумунун алкагында товарларды бажы транзитинин бажы жол-жобосунун алдына жайгаштыруу жана анын аракетин аяктоо ар бир бажы аймагында (Бирликтин бажы аймагында жана үчүнчү тараптын бажы аймагында) жүзөгө ашырылат.

5-берене

Бирликтин жана үчүнчү тараптын (үчүнчү тараптардын) бажы транзитинин бирдиктүү тутуму Бирликтин үчүнчү тарап менен эл аралык келишимин ишке ашыруунун алкагында уюштурулган бажы органдарынын ортосундагы маалыматтык өз ара аракеттенүүнүн негизинде иштейт.
6-берене
Үчүнчү тараптын бажы аймагына коюлган навигациялык пломбаларды колдонгон учурда контролдоочу органдар жана улуттук операторлор навигациялык пломбаны активдештирүү жана деактивдештирүү үчүн зарыл болгон иш-аракеттерди жүзөгө ашырышат жана Бирликтин укугун түзгөн эл аралык келишимдердин жоболорун жана актыларды эске алуу менен аларды ишке ашыруунун тартиби колдонулат.
7-берене
1. Бирлик менен үчүнчү тараптын бажы транзитинин бирдиктүү тутуму жөнүндө Бирликтин үчүнчү тарап (үчүнчү тараптардын) менен эл аралык келишиминин алкагында өз ара аракеттенүүнү жүзөгө ашыруу үчүн жооптуу мүчө мамлекеттердин ыйгарым укуктуу органдары болуп борбордук бажы органдары саналат.
2. Бирликтин жана үчүнчү тараптын (үчүнчү тараптардын) бажы транзитинин бирдиктүү тутуму жөнүндө Бирликтин үчүнчү тарап менен эл аралык келишимин ишке ашыруу максатында мүчө мамлекеттер менен үчүнчү тараптын ортосундагы өз ара аракеттенүүнү координациялоо Евразия экономикалык комиссиясы тарабынан жүзөгө ашырылат.

8-берене
Мүчө мамлекеттердин өз ара макулдугу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажырагыс бөлүгү болуп саналат.
9-берене
Ушул Макулдашууну чечмелөөгө жана (же) колдонууга байланыштуу талаш-тартыштар 2014-жылдын 29-майындагы Евразия экономикалык бирлиги жөнүндө келишимде аныкталган тартипте чечилет.
10-берене
Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укугуна кирет.
11-берене
Ушул Макулдашуу мүчө мамлекеттер анын күчүнө кириши үчүн зарыл болгон ички мамлекеттик жол-жоболорду аткаргандыгы жөнүндө акыркы жазуу жүзүндөгү кабарламаны дипломатиялык каналдар боюнча депозитарий тарабынан алынган датадан тартып күчүнө кирет.



___________ шаарында 202__-жылдын «__» ______ бир түп нускада орус тилинде түзүлдү.

Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуп саналат, ар бир мүчө мамлекетке анын күбөлөндүрүлгөн көчүрмөсү жөнөтүлөт.

